《五仙台》
明代·黎民怀

兹邱临远海，崇观郁崔嵬。列仙渺何许，五石明翠苔。

药圃敞瑶阁，灵液小池回。参差朱户转，出没雉云开。

檀栾荫修竹，阛阓净蒿莱。琪花不待插，玄酒宁停杯。

祠灶乏灵悟，入海非仙才。风飙起飞藿，市井无尘埃。

鸡鸣曙钟歇，朱曦散九垓。锵锵运镳郓，霞思良徘徊。

作者简介：广东从化人，字惟仁，号白泉。黎民衷弟。少时师事黄佐，与兄黎民表、民衷有“三凤”之誉。嘉靖间以岁荐至京，廷试后归，绝意仕进。诗书画称三绝。卒年八十一。有《清居集》。